《寄李常伯满粹翁》
宋代·王令

我思古人不可见，独以两眼纸上求。
苦读才疲即伏枕，亦冀梦上从之游。
每疑贤圣世间有，岂独古出今则不。
心之所藏弗面见，常恨世腹不可搜。
虽然其中充美者，间或外发文章彪。
扬淮而南谁名声，盛说李满乾万喉。
青天白日所同见，众亦不敢加瑕疵。
而余零丁始就学，独矫众弃先拈收。
要其所学与必至，不止颜孟须孔周。
决将健走独取到，顾我不肯少待留。
新诗惠见荐自讋，若遇重压并见投。
星机织成副地锦，神冶铸出舂天矛。
辉光交华目反眩，噍咀过美涎井流。
退归畏爱复愿学，恍若见富潜谋偷。
顾其才力非当对，犹以一发紖十牛。
使我苦勉不少得，搦笔欲下先惭羞。
有如姣恶各具体，肉骨不可强雕锼。
或云才华乃天与，何寡不益多仍裒。
几时高车得会合，预期蹈拚呼旁陬。
临风呻哦欲有寄，自恨拙茧无长抽。

作者简介：王令（1032～1059）北宋诗人。初字钟美，后改字逢原。原籍元城（今河北大名）。 5岁丧父母，随其叔祖王乙居广陵（今江苏扬州）。长大后在天长、高邮等地以教学为生，有治国安民之志。王安石对其文章和为人皆甚推重。有《广陵先生文章》、《十七史蒙求》。